ESA via vakasavasavataka na lotu Wesele na vuaviri a mai yaco ena 1987 kei na 1988 ena kena vuaviritaki na i tutu ni Peresitedi se Qase Levu mai vei Talatala Josateki Koroi.
E a liutaka na vuaviri oqo o Talatala Manasa Lasaro.
Esa mai vakabau na mosoni oqo ena Koniferedi ena vula sa oti, ena kena gadrevi me vakasavasavataki na veika a mai yaco oqo.
Ena gole tiko mai kina e Viti, e dua e kena dau ena kena veivosakitaki na veivakameautaki ni veiwekani vakaoqo mai Ositerelia o Peter Jackson.
Tukuna mai kina Nai Lalakai o Talatala Tevita Nawadra ni o Jackson e a veivuke ena kena laki caka na veisorosorovi mai vei ira na i taukei ni vanua o Ositerelia na Aborigines kei na matanitu levu qo ena yabaki vica sa oti.
Oqo esa kau cake mai ka veivosakitaki ena Koniferedi ka sa cakacakataka tiko na veika oqo na valenivolavola ni lotu liu ena kena gadrevi me vakayacori na veika esa bosei mai vei ira na lewenilotu.
E dua na timi esa biuta vata tiko na valenivolavola ka na qai vakadeitaki na yacadratou na lewe ni Komiti oqo ena macawa oqo ni bera ni na qai kacivaki na yacadratou me ratou na vakayacora na i tavi bibi oqo, e kaya o Talatala Nawadra.
Ena yabaki sa oti, a mai solia tiko na nona i talanoa kina Nai Lalakai na Qase levu vakacegu, o Talatala Josateki Koroi na kena vakayacori vakatolu na sasaga ena kena gadrevi me rau veiyaloni ka veisorosorovi na o Talatala Lasaro kei Koroi.
Ia, e mai suruta tikoga na vusi na veisasaga oqori.
E sa gadreva na lotu Wesele na toso kei na cakacaka vata kei na veigauna vinaka kivei keda kece sara na lewei Viti ena vuku ni kena vakasavasavataki eso na veiwekani ni lotu e se tiko kin na mavoa kei na veilecalecavi.
O Jackson ena mai veivuke tikoga ena veivakasalataki kei na veitokoni vei iratou na komiti e Viti ena loma ni tolu na yabaki.
Ena mai veivuke talega o Jackson ena kena tauyavutaki na tabana ni tukutuku ni lotu, ena kena tauyavutaki e dua na siteseni ni kakaburaki ni lotu, kei na nisiveva me veivuke tiko e na kena vunaitaki na vosa ni Kalou.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn